**Călugăr**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Doamne, fă-mă călugăr

Şi cheamă-mă până la tine

Să-ţi spun adevărul

Despre marele dezastru pământesc.

Doamne, fă-mă călugăr.

Au fost hăituiţi,

Au fost ofensaţi,

Dar călugării au totuşi

O oarecare liberă trecere

La vămile cerului.

Undeva, la Cheia,

Am auzit eu că există

O scară de raşină de brad

Care ajunge până la tine, Doamne,

Lasă-mă să urc şi să-ţi spun.

Voi găsi-o chiar dacă

Nu e în evidenţa primăriei din Mâneciu

O voi găsi-o după miros,

După mirosul morţilor

După mirosul viilor,

După mirosul de tămâie.

O voi găsi-o şi voi veni

Să-ţi spun ce rău e pe pământ

Să-ţi spun că-n luptele pentru dreptate

Dreptate a ieşit

Atât de zdrobitor victorioasă

Încât a devenit idee,

Nu mai are nici o realitate.

Doamne e nedrept totul,

Copiii nu mai au decât recreaţii şi examene,

Ore de clasă nu mai sânt,

Bătrânii sânt puşi la zid

Sub nişte taloane de pensii

Care sânt trase din tunuri

Ale binevoinţei generale.

În rest muncim până ne cad mâinile din umeri

Şi nu mai ştim pentru cine muncim

Mai ales că ei ne dau să facem

Lucruri pe care tot ei le consideră inutile

Şi ne reproşează nouă

Că facem lucruri inutile.

Dar, în fine Doamne, primeşte-mă în audienţă

Pe mine, călugărul cel mai limbut,

Al mănăstirii tale cu 5 continente.

Hai, Doamne, fii bun şi primeşte-mă

Că, altfel, dacă întârzii,

Nu mai am pe unde urca

Vine omenirea flămândă

Să mănânce scara de raşină

Care duce la tine,

Doamne, fă-mă călugăr,

Fă-mă şi ascultă-mă

La ora când mănăstirea ta

Cu 5 continente

Şi cu 4 miliarde de prăpădiţi

Instalează ultimele arme

În clopotniţă !